Hanna Meretoja

Hanna Ilona Meretoja (s. 3. maaliskuuta 1977 Kaarina) on suomalainen kirjallisuudentutkija, kertomusteoreetikko ja kirjailija. Hän on Turun yliopiston yleisen kirjallisuustieteen professori ja tutkimuskeskuksen SELMA: Centre for the Study of Storytelling, Experientiality and Memory johtaja. Meretoja tunnetaan laaja-alaisena, filosofis-teoreettisesti orientoituneena kirjallisuuden, kertomuksen ja kulttuurisen muistin tutkijana.

 Elämä ja ura 
Meretoja valmistui ylioppilaaksi 1996 Turun normaalikoulun IB-lukiosta ja filosofian maisteriksi 2001 pääaineenaan yleinen kirjallisuustiede ja sivuaineinaan filosofia, kulttuurihistoria, taidehistoria ja tiedotusoppi Turun yliopistossa. Hän väitteli tohtoriksi vuonna 2010.

Meretoja on toiminut vuodesta 1999 lähtien erilaisissa yliopistollisissa opetus- ja tutkimustehtävissä. Hän työskenteli vierailevana tutkijana Tübingenin yliopistossa 2002–2003, Pariisin Sorbonne Nouvellessa keväällä 2004 ja Uppsalan yliopistossa keväällä 2008 sekä vierailevana professorina The American University of Paris -yliopistossa vuosina 2013–2014. Hän toimi 2013–2015 Tampereen yliopiston yleisen kirjallisuustieteen ma. professorina, 2014–2015 tutkimuskeskuksen Narrare: Centre for Interdisciplinary Narrative Studies ensimmäisenä johtajana ja 2015–2016 Turun yliopiston ma. professorina. Vuonna 2016 hänet nimitettiin vakituiseen professuuriin Turun yliopistoon. Hän toimi 2017–2019 Turun yliopiston humanistisen tiedekunnan varadekaanina.

Meretojan isoäiti oli kirjailija Ilona Meretoja, isoisät kemian professori Atte Meretoja ja virusopin professori Pekka Halonen sekä eno silmälääkäri Jouko Meretoja, jonka mukaan on nimetty Meretojan tauti. Meretojan puoliso on filosofi Valtteri Viljanen. Heillä on kaksi lasta.

 Tutkimus 
Meretojan teos The Narrative Turn in Fiction and Theory: The Crisis and Return of Storytelling from Robbe-Grillet to Tournier (Palgrave Macmillan, 2014) vertailee ihmistieteiden kerronnallista käännettä ja kaunokirjallisuudessa näkyvää tarinoiden paluuta. Se tarkastelee kulttuurista murrosta, jonka myötä metanarratiivisuus – kertomusten merkitystä ihmisenä olemiselle pohtiva kerronnallisuus – on noussut kulttuurisesti merkittävään asemaan.Palgrave Macmillan: The Narrative Turn in Fiction and Theory

The Ethics of Storytelling: Narrative Hermeneutics, History, and the Possible (Oxford University Press, 2018) kehittää eteenpäin narratiivista hermeneutiikkaa tapana lähestyä kertomuksia kulttuurisesti välittyneinä tulkinnallisina käytänteinä ja merkityksenannon malleina. Se rakentaa teoreettis-metodologisen viitekehyksen, joka mahdollistaa kertomusten eettisen potentiaalin ja vaarojen eri ulottuvuuksien analysoimisen. Se pureutuu erityisesti kertomusten potentiaaliin laajentaa ”mahdollisen tajuamme”.Oxford University Press: The Ethics of Storytelling

Meretoja on päätoimittanut eri maiden ja kielialueiden nykykirjallisuuksia käsittelevän Café Voltaire -sarjan, joka on suunnattu paitsi tutkijoille ja opiskelijoille myös laajemmalle yleisölle. Sarjaan kytkeytyy Café Voltaire -kirjallisuusblogi.Café Voltaire -blogi

Meretojan tutkimukset liikkuvat kirjallisuuden, filosofian ja historian rajapinnoilla. Hänen erityisalueitaan ovat kertomuksen tutkimus, hermeneutiikka, tieteenfilosofia, subjektin, identiteetin ja kokemuksen tutkimus, kirjallisuuden eettiset ja yhteiskuntakriittiset ulottuvuudet, kulttuurinen muisti, kulutusyhteiskuntaan liittyvä problematiikka sekä ranskalainen, saksalainen ja englanninkielinen kirjallisuus sekä 1900- ja 2000-lukujen romaanikirjallisuus. Hänen tutkimustyönsä peruskysymys on, miten kirjallisuus tutkii ihmisen maailmassa olemisen tapoja.

 Kirjailija 
Meretojan romaani Elotulet (WSOY) ilmestyi kesäkuussa 2022. Se on yhdenillanromaani, joka käsittelee toisiinsa kietoutuvia eksistentiaalisia kriisejä. Romaanin käännösoikeudet on myyty Saksaan.

 Palkinnot 
Meretoja nimitettiin 2011 Turun yliopiston Vuoden humanistitohtoriksi.https://www.utu.fi/fi/Ajankohtaista/mediatiedotteet/arkisto/ae6f388a.html  Turun yliopisto: Vuoden humanistitohtori] American Educational Research Association (AERA) myönsi Meretojalle helmikuussa 2018 kertomuksen tutkimuksen jaoston (Narrative Special Interest Group) Early Career Awardin hänen panoksestaan monitieteisen kertomuksen tutkimuksen kehittämiseen.Turun yliopisto: Kertomukset muovaavat mahdollisen tajuamme  Meretojalle myönnettiin vuonna 2020 Academia Europæan jäsenyys. Vuonna 2023 hänet valittiin Norjan tiedeakatemian jäseneksi. 

 Teoksia 
 Hanna Meretoja & Mark Freeman (toim.): The Use and Abuse of Stories: New Directions in Narrative Hermeneutics. Oxford & New York: Oxford University Press, 2023.
 Cassandra Falke, Victoria Fareld & Hanna Meretoja (toim.): Interpreting Violence: Narrative, Ethics, Hermeneutics. London & New York: Routledge, 2022.
 Maria Mäkelä & Hanna Meretoja (toim.): Critical Approaches to the Storytelling Boom. Special Issue of Poetics Today, 2022, 43 (2).
 Eneken Laanes & Hanna Meretoja (toim.): Cultural Memorial Forms. Special Issue of Memory Studies, 2021, 14 (1).
 Nena Mocnik, Ger Duijzings, Hanna Meretoja & Bonface Njeresa Beti (toim.): Engaging with Historical Traumas: Experiential Learning and Pedagogies of Resilience. London: Routledge, 2021.
 Colin Davis & Hanna Meretoja (toim.): Routledge Companion to Literature and Trauma. London & New York: Routledge, 2020.
 Hanna Meretoja: The Ethics of Storytelling: Narrative Hermeneutics, History, and the Possible. Oxford & New York: Oxford University Press, 2018.
 Markku Lehtimäki, Hanna Meretoja, Arja Rosenholm (toim.): Veteen kirjoitettu. Veden merkitykset kirjallisuudessa. Helsinki: SKS, 2018.
 Hanna Meretoja & Colin Davis (toim.): Storytelling and Ethics: Literature, Visual Arts and the Power of Narrative.  London & New York: Routledge, 2018.
 Hanna Meretoja, Saija Isomaa, Pirjo Lyytikäinen, Kristina Malmio (toim.): Values of Literature. Leiden & Boston: Brill Rodopi, 2015.
 Hanna Meretoja: The Narrative Turn in Fiction and Theory: The Crisis and Return of Storytelling from Robbe-Grillet to Tournier. Basingstoke & New York: Palgrave Macmillan, 2014.
 Hanna Meretoja & Aino Mäkikalli (toim.): Romaanin historian ja teorian kytköksiä. Helsinki: SKS, 2013.
 Hanna Meretoja & Aino Mäkikalli (toim.): Tulkintojen aika. Kirjoituksia kirjallisuuden ajallisuudesta. Turku: Utukirjat, 2012.
 Lotta Kähkönen & Hanna Meretoja (toim.): Muistijälkiä. Esseitä saksankielisestä nykykirjallisuudesta. Helsinki: Avain, 2010.
 Hanna Meretoja: The French Narrative Turn. From the Problematization of Narrative Subjectivity in Alain Robbe-Grillet’s Dans le labyrinthe to its Hermeneutic Rehabilitation in Michel Tournier’s Le Roi des Aulnes. Annales Universitatis Turkuensis B 329. Turku: University of Turku, 2010.
 Päivi Kosonen, Hanna Meretoja & Päivi Mäkirinta (toim.): Tarinoiden paluu. Esseitä ranskalaisesta nykykirjallisuudesta. Helsinki: Avain, 2008.

Romaanit


 Lähteet 

Luokka: Suomalaiset kirjallisuustieteilijät
Luokka:Suomalaiset tietokirjailijat
Luokka:Turun yliopiston professorit
Luokka:Suomalaiset professorit
Luokka:Suomalaiset kirjailijat
Luokka:Vuonna 1977 syntyneet
Luokka:Elävät henkilöt
Luokka:Academia Europæan jäsenet